SKRIFTLIG FORESPØRGSEL E-3930/00

af Joaquim Miranda (GUE/NGL) og Ilda Figueiredo (GUE/NGL) til Kommissionen

(13. december 2000)

Om: Beskyttelse af den europæiske værftsindustri

De problemer, som værftsindustrien i EU, bl.a. i Portugal, lider under, er velkendte. Uanset denne situation har Soflusa, en virksomhed under CP-gruppen, som i Portugal er ansvarlig for flodsejladsen mellem Lissabon og Barreiro, besluttet at bestille otte fartøjer af katamarantypen hos et australsk skibsværft (Austral Ships) til en samlet værdi af omkring 10 mia. PTE, hvoraf 60 % stammer fra EU.

I forbindelse med det internationale udbud, der blev udskrevet, stammede det bedste tilbud fra Estaleiros Navais de Mondego i Portugal, som også blev orienteret, men Soflusa besluttede at se bort fra dette.

Kommissionen bedes derfor oplyse følgende:

1. Hvilke foranstaltninger vil den træffe over for den portugisiske virksomhed Soflusa, som foretrak et australsk skibsværft, selv om det ikke var i overensstemmelse med resultaterne af et internationalt udbud?

2. Hvordan vil Kommissionen beskytte den europæiske, herunder den portugisiske, værftsindustris interesser i situationer som den beskrevne?

Svar afgivet på Kommissionens vegne af Frederik Bolkestein

(1. marts 2001)

Kommissionen har på grundlag af de oplysninger, som de ærede medlemmer har fremlagt, ikke mulighed for at udtale sig om retmæssigheden af den procedure, som den portugisiske virksomhed Soflusa har anvendt ved tildeling af en ordre på fartøjer af katamarantypen til en australsk virksomhed (Austral Ships).

Fællesskabsretten indeholder en række direktiver vedrørende offentlige udbud, der finder anvendelse på kontrakter, der overstiger fællesskabstærsklerne(1), når ordregiveren kan betragtes som en ordregivende myndighed i henhold til betydningen i disse direktiver. Staten, de lokale myndigheder og de offentligretlige organer, hvoraf der gives en definition i de nævnte direktiver, betragtes således som ordregivende myndigheder.

Der er intet til hinder for, at en ordregivende myndighed giver virksomheder fra tredjelande adgang til en ordre på samme betingelser som dem, der gælder virksomheder fra Fællesskabet.

Selv om ordrens værdi i det tilfælde, som de ærede medlemmer henviser til, ligger langt over tærsklerne for anvendelse af direktiverne vedrørende offentlige udbud, foreligger der ingen oplysninger, der gør det muligt at afgøre, hvorvidt virksomheden Soflusa skal betragtes som en ordregivende myndighed, og således om den er forpligtet til at overholde disse direktiver. Selv om de nævnte direktiver fandt anvendelse, er det i mangel af fuldstændige oplysninger ikke muligt at udtale sig om procedurens retmæssighed.

Kommissionen er fuldt bevist om den kritiske situation inden for verdens værftsindustri, der hovedsagelig skyldes Sydkoreas illoyale forretningsmetoder, og de potentielle konsekvenser for Fællesskabets skibsværfter.

Kommissionen konkluderede i sin rapport, der blev vedtaget den 15. november 2000(2), at ydelsen af driftsstøtte i henhold til Rådets forordning (EF) nr. 1540/98 af 29. juni 1998 om nye regler for støtte til skibsbygningsindustrien(3) ikke har løst problemet med de sydkoreanske forretningsmetoder. Blandt de forskellige handlingsplaner, der blev foreslået, forpligtede Kommissionen sig imidlertid til at undersøge mulighederne for at foreslå foranstaltninger med henblik på at løse det koreanske problem i overensstemmelse med forordningen.

Kommissionen bekræftede efterfølgende på sit møde den 29. november 2000, at den er modstander af enhver forlængelse af driftsstøtten. Kommissionen påpegede desuden, at den, såfremt den inden for rammerne af proceduren i forordningen om handelshindringer ikke finder frem til en for EU tilfredsstillende forhandlingsløsning med Korea, senest den 1. maj 2001 vil aflægge rapport til Rådet og foreslå at indbringe sagen for WTO for at søge at finde afhjælpning på de illoyale koreanske forretningsmetoder. Desuden vil Kommissionen samtidig foreslå en midlertidig defensiv støttemekanisme, der er specifikt udformet til at kompensere for de illoyale koreanske metoder i den periode, som er nødvendig for at afslutte WTO-proceduren.

Kommissionen erklærede ligeledes, at den er villig til at tillade en øget brug af statsstøtte til forskning og udvikling inden for værftsindustrien, og henviste til, at der inden for Fællesskabets rammeprogram for forskning er adgang til betydelige finansieringsmuligheder. Herudover vil Fællesskabets skibsværfter fortsat have mulighed for at benytte andre støttemuligheder, herunder innovationsfremmende investeringsstøtte, regional investeringsstøtte til modernisering af eksisterende skibsværfter og i givet fald støtte til omstrukturering og lukning som hjælp til at foretage strukturelle tilpasninger og omlægning til andre aktiviteter.

Kommissionen fremlagde sine synspunkter på Rådets (industri) møde den 5. december 2000. Rådet konstaterede med tilfredshed, at Kommissionen var fast besluttet på at løse problemet med Koreas illoyale konkurrence, og det tog Kommissionens forslag i denne henseende til efterretning.

Det operationelle program for regionen Lisboa e Vale do Tejo omfatter inden for rammerne af foranstaltning 3.17 under mål 3 en række projekter til forbedring af vandvejene mellem de to bredder af Tejo ved Lissabon. Disse projekter er endnu ikke blevet forelagt Kommissionen, og den er således ikke i stand til hverken af bekræfte eller afkræfte Fællesskabets deltagelse på 60 %, som de ærede medlemmer oplyser. Den gennemsnitlige deltagelse i denne foranstaltning er dog kun på 48,8 %, og under hensyntagen til, at det sandsynligvis drejer sig om indtægtsskabende projekter, må den specifikke deltagelsesgrad for dette projekt under ingen omstændigheder overstige 50 %.

(1) Det direktiv, der i givet fald finder anvendelse i denne sag, er direktiv 93/36/EØF af 14. juni 1993 om samordning af fremgangsmåderne ved offentlige indkøb, EFT L 199 af 9.8.1993, som ændret ved Europa-Parlamentets og Rådets direktiv 97/52/EF af 13. oktober 1997 om ændring af direktiv 92/50/EØF, 93/36/EØF og 93/37/EØF om samordning af fremgangsmåderne med hensyn til indgåelse af henholdsvis offentlige tjenesteydelsesaftaler, aftaler om offentlige indkøb og offentlige bygge- og anlægskontrakter, EFT L 328 af 28.11.1997.

(2) KOM(2000) 730 endelig udg.

(3) EFT L 202 af 18.7.1998.